ANC in Wes-Kaap ontken koalisiepraatjiesEbrahim Rasool, hoof van verkiesings van die ANC in die Wes-Kaap (Foto: Phando Jikelo/African News Agency/ANA) Die ANC in die Wes-Kaap verwerp “vals berigte wat die doel het om kiesers te verwar” dat hy in koalisiegesprekke is met ander politieke partye. “Geen koalisiegesprekke vind plaas tussen die ANC en enige ander politieke party nie en niks word oorweeg nie,” het Ebrahim Rasool, hoof van verkiesings vir die ANC in die Wes-Kaap, Sondag gesê. “Ons het die afgelope twee weke pamflette gesien en radioadvertensies gehoor wat deur die Demokratiese Alliansie versprei word wat dié blatante leuen verkondig,” het hy gesê. Volgens hom is dit die DA wat hul waardes versuim het toe hulle in Tshwane (Pretoria) en Johannesburg hande gevat het met die Ekonomiese Vryheidsvegters (EFF) toe hulle ŉ koalisie aangegaan het ná die plaaslikeregeringsverkiesing in 2016. “Dit is dus skynheilig van die DA om hul koalisievennoot as ŉ waarskynlike keuse vir die ANC voor te gee, wanneer dit nie die geval is nie,” het Rasool bygevoeg. “Die feit dat die EFF sy bereidwilligheid aangetoon het om koalisies met partye aan te gaan ná die verkiesing, is nie ŉ teken dat die ANC sal oorweeg om in gesprekke te tree met hulle nie. Ons het in 1999 die meerderheidstem in die Wes-Kaap gewen, maar weens beskikbare keuses in daardie stadium het ons besluit om as opposisie op te tree en nie ons eie waardes prys te gee in ŉ koalisieregering nie.” Rasool het gesê kiesers in die Wes-Kaap het die realiteit aanvaar dat ons land positief sal groei onder pres. Cyril Ramaphosa se leierskap en die hernuwing van die ANC. “Die realiteit is dat ander politieke partye besef dat ons beweging hernu met pres. Ramaphosa aan die helm en ons beweeg terug na ons kernbeginsels en waardes van nierassigheid, wetgewing en volhoubare ontwikkeling.”